b'\n_START_ARTICLE_\nHladna fuzija\n_START_PARAGRAPH_\nHladna fuzija i pri\xc4\x8da o njoj zapo\xc4\x8dela je na konferenciji za tisak u o\xc5\xbeujku 1989. Stanley Pons i Martin Fleischmann, obojica elektrokemi\xc4\x8dari, tada na sveu\xc4\x8dili\xc5\xa1tu u Utahu u Salt Lake Cityju, izvijestili su da su otkrili nuklearnu fuziju pomo\xc4\x87u akumulatora spojenog na elektrode od paladija, uronjene u vodenu kupelj, u kojoj je vodik bio zamijenjen njegovim izotopom deuterijem. Uz tu tvrdnju do\xc5\xa1lo se do pretpostavke da se fuzijom na stolu mo\xc5\xbee proizvoditi, vi\xc5\xa1e ili manje ograni\xc4\x8dena, jeftina, \xc4\x8dista energija. _NEWLINE_Imaju\xc4\x87i u vidu tradicionalno gledanje fizi\xc4\x8dara na nuklearnu fuziju, a to je spajanje jezgara deuterija, \xc5\xa1to zahtijeva temperature od vi\xc5\xa1e desetaka milijuna stupnjeva Celzija, tvrdnja da se to mo\xc5\xbee u\xc4\x8diniti pri sobnoj temperaturi s parom elektroda spojenih na akumulator, izazvala je nevjericu. Iako su neki znanstvenici izvijestili da su uspjeli ponoviti taj rezultat i to mjestimi\xc4\x8dno, mnogi drugi izvijestili su o negativnim rezultatima, pa je hladna fuzija ozna\xc4\x8dena vrlo negativno u znanstvenim krugovima._NEWLINE_Ure\xc4\x91aj Fleischmanna i Ponsa je ure\xc4\x91aj je za elektrolizu vode, no ne obi\xc4\x8dne, nego te\xc5\xa1ke (D\xe2\x82\x82O). Na anodi se osloba\xc4\x91a kisik, a na katodi od paladija, kemijskog srodnika platine, te\xc5\xa1ki vodik ili deuterij. No dio elektrolizom oslobo\xc4\x91enog deuterija ostaje zarobljen u paladiju. Tko zna bi li Fleischmann i Pons i\xc5\xa1ta otkrili da elektrolizu nisu radili u kalorimetru pa su otkrili da se temperatura vode u mjernom ure\xc4\x91aju (toplinski izoliranoj posudi) ponekad podigne s 30 na 50 \xc2\xb0C. Kako energija i toplina ne mogu nastati ni iz \xc4\x8dega, u kalorimetru je moralo do\xc4\x87i do procesa kojim se osloba\xc4\x91a energija._NEWLINE_Ako platina ima mo\xc4\x87 da atom vodika pribli\xc5\xbei atomu kisika (i atomima drugih molekula), na \xc4\x8demu se temelji njezino kataliti\xc4\x8dko djelovanje, mo\xc5\xbeda paladij ima ja\xc4\x8du mo\xc4\x87 da dva iona deuterija D\xe2\x81\xba (gole atomske jezgre) pribli\xc5\xbei na tako malu udaljenost da se spoje u jezgru helija? Ako platina mo\xc5\xbee katalizirati kemijske reakcije koje se bez nje odvijaju pri temperaturi od 1000 \xc2\xb0C, mo\xc5\xbee li paladij katalizirati nuklearne reakcije koje se zbivaju pri 10 000 000 \xc2\xb0C.\n_START_SECTION_\nIstra\xc5\xbeivanja\n_START_PARAGRAPH_\nU tajnosti, znanstvenici u mnogim zemljama, posebice u SAD-u, Japanu i Italiji, radili su tiho vi\xc5\xa1e od jednog desetlje\xc4\x87a da bi spoznali znanstveno \xc5\xa1to stoji iza hladne fuzije. Danas oni to nazivaju nuklearnim reakcijama slabe energije ili, ponekad, kemijski potpomognutim nuklearnim reakcijama. Prvi znak da se odnos prema hladnoj fuziji mo\xc5\xbeda mijenja stigla je u velja\xc4\x8di 2002., kada je ratna mornarica SAD-a otkrila da su njezini znanstvenici u tajnosti istra\xc5\xbeivali hladnu fuziju, vi\xc5\xa1e ili manje neprekidno, sve otkako je zapo\xc4\x8deo njezin slom. Ve\xc4\x87ina tih radova obavljena je u Centru za svemirska istra\xc5\xbeivanja i pomorske vojne sustave u San Diegu, gdje se ideja stvaranja energije iz morske vode \xe2\x80\x93 dobrim izvorom te\xc5\xa1ke vode \xe2\x80\x93 \xc4\x8dinila privla\xc4\x8dnijom nego u drugim laboratorijima. Mnogi su znanstvenici u Centru radili s Fleischmannom, uva\xc5\xbeenim elektrokemi\xc4\x8darom, da bi ustanovili da je imao potpuno krivo, \xc5\xa1to je bilo te\xc5\xa1ko povjerovati. _NEWLINE_U San Diegu i drugim istra\xc5\xbeiva\xc4\x8dkim centrima znanstvenici su nagomilali mno\xc5\xa1tvo dokaza da se doga\xc4\x91a ne\xc5\xa1to neobi\xc4\x8dno kada se pusti struja kroz elektrode od paladija, koje su u te\xc5\xa1koj vodi. U kolovozu 2003., u hotelu u blizini Instituta za tehnologiju u Cambridgeu (Massachusetts), sastalo se oko 150 in\xc5\xbeenjera i znanstvenika na 10. me\xc4\x91unarodnoj konferenciji o hladnoj fuziji. Promatra\xc4\x8di na konferenciji bili su zapanjeni pa\xc5\xbeljivim na\xc4\x8dinom kojim se odnosilo prema razli\xc4\x8ditim prija\xc5\xa1njim kritikama upu\xc4\x87enim na ra\xc4\x8dun istra\xc5\xbeivanja._NEWLINE_Tijekom godina, brojne su skupine \xc5\xa1irom svijeta reproducirale izvorni Pons-Fleischmannov u\xc4\x8dinak prekomjerne topline, dobivaju\xc4\x87i ponekad \xc4\x8dak 250% od ulo\xc5\xbeene energije. Dakako, prekomjerna energija sama po sebi nije dovoljna da bi se utvrdilo da dolazi do nuklearne fuzije. Kao dodatak energiji, kriti\xc4\x8dari \xc4\x87e odmah naglasiti da bi fuzija jezgri deuterija trebala proizvesti i druge nusproizvode, kao \xc5\xa1to su helij i izotop vodika tricij. Dokazi o ovim nusproizvodima bili su oskudni iako su Antonella de Ninno i njezini suradnici iz talijanske Nacionalne agencije za nove tehnologije, energiju i okoli\xc5\xa1 u Rimu prona\xc5\xa1li \xc4\x8dvrste dokaze stvaranja helija kada se proizvodi prekomjerna toplina, a ina\xc4\x8de ne. Ostali znanstvenici napokon po\xc4\x8dinju obja\xc5\xa1njavati za\xc5\xa1to je te\xc5\xa1ko ponoviti Pons-Fleischmannov pokus._NEWLINE_Mike McKubre sa SRI International u Menlo Parku, Kalifornija, uva\xc5\xbeeni istra\xc5\xbeiva\xc4\x8d, vrlo utjecajan me\xc4\x91u onima koji se bave hladnom fuzijom, ka\xc5\xbee da se spomenuti u\xc4\x8dinak mo\xc5\xbee pouzdano ostvariti samo tada kada se elektrode paladija \xe2\x80\x9comotaju\xe2\x80\x9d deuterijem uz omjer 100\xc2\xa0% \xe2\x80\x93 jedan atom deuterija za svaki atom paladija. Njegov rad pokazuje da ako se omjer snizi za samo 10\xc2\xa0%, na 90\xc2\xa0%, proizvedena toplina \xc4\x87e biti samo 1/6 od one kod omjera 100\xc2\xa0%. Znanstvenici po\xc4\x8dinju sve bolje shva\xc4\x87ati kako to\xc4\x8dno dolazi do spomenutog u\xc4\x8dinka. Stanislaw Szpak sa suradnicima pri Zapovjedni\xc5\xa1tvu za svemirska istra\xc5\xbeivanja i pomorske vojne sustave snimio je infracrvenim zrakama elektrode od paladija kako proizvode prekomjernu energiju. Ispada da se toplina ne proizvodi neprekidno po cijeloj elektrodi nego samo u vru\xc4\x87im to\xc4\x8dkama koje erumpiraju i zatim nestaju s povr\xc5\xa1ine elektrode. Ista je ekipa do\xc5\xa1la do dokaza o neobi\xc4\x8dnim minieksplozijama na povr\xc5\xa1ini elektrode._NEWLINE_Znanstvenici Lahey, Taleyarkhan i Nigmatulin tvrde da na taj na\xc4\x8din mogu izazvati fuziju u obi\xc4\x8dnoj cijevi od Pyrex stakla koriste\xc4\x87i deuterizirani aceton. Pomo\xc4\x87u generatora neutrona izazivaju nastanak mjehuri\xc4\x87a u teku\xc4\x87ini, te ih pomo\xc4\x87u zvu\xc4\x8dnih valova implodiraju. Emisiju neutrona, koji su produkt fuzije, prate pomo\xc4\x87u detektora neutrona. Mnogi znanstvenici su kritizirali Taleyarkhana da skriva na\xc4\x8dine na koje je izazvao sonofuziju, te nacrte aparature, zbog toga \xc5\xa1to gotovo nitko nije uspje\xc5\xa1no ponovio njegove eksperimente. On se, pak, brani da je uvijek iznosio sve potrebno da bi se pokusi uspje\xc5\xa1no obavili, te je raznim metodama poku\xc5\xa1avao dokazati uspje\xc5\xa1nost svojih eksperimenata, no i dalje je cijelo to podru\xc4\x8dje obavijeno velom tajne i intrige.\n_START_SECTION_\nHladna fuzija u Bologni\n_START_PARAGRAPH_\nDva znanstvenika sa Sveu\xc4\x8dili\xc5\xa1ta u Bologni, fizi\xc4\x8dar Sergio Focardi i in\xc5\xbeenjer Andrea Rossi, su 14. sije\xc4\x8dnja 2011. izveli pokus s hladnom fuzijom i time odr\xc5\xbeali prakti\xc4\x8dni prikaz rada ovog sustava pred odabranom publikom novinara, istra\xc5\xbeiva\xc4\x8da i profesora. Energetski katalizator je veli\xc4\x8dine stola. Iznos proizvedene energije je izra\xc4\x8dunat na temelju mjerenja koli\xc4\x8dine vode koja isparava u jednoj sekundi. Po zavr\xc5\xa1etku eksperimenta, Rossi zaklju\xc4\x8duje da je potro\xc5\xa1eno je 600 kWh, a proizvedeno 12 000 kWh.'